Broj: 01-008/25-946/2

Podgorica, 26.03.2025. godine

Klub poslanika SNP- CIVIS

Poslanica: g-đa Slađana Kaluđerović

POSLANIČKO PITANJE

Koji iznos dugova nastalih za vrijeme DPS vlasti do 2020. godine je vratila 44. Vlada, kao i prethodne dvije Vlade? I koliko je još njihovih dugova ostalo da vraćamo i kada dospijevaju?

U tom kontekstu, interesuje me na koji način planirate servisiranje dospjelog duga i koja je politika upravljanja javnim dugom?

 ODGOVOR

Uvažena poslanice Kaluđerović iskoristiću Vaše pitanje da se obratim svim kolegama,

Jasno mi je, gospodo, da su naši građani posebno osjetljivi na zaduženja, a znam i zašto se građani Crne Gore plaše. Konkretno od 2011. do 2020. godine, javni dug je rastao od 45,5% BDP na 105,3% BDP u 2020. godini, odnosno u nominalnom iznosu sa 1,5 milijardi na 4,4 milijarde eura.

Da pojednostavim – dug koji su napravile Vlade sa dominantnom podrškom DPS-a, uvećan je tri puta za devet godina, a vi ste, dragi građani, za to vrijeme dobili povećanje prosječne zarade od 40 eura i povećanje prosječne penzije 17 eura! I sad se ti, koji su kreirali takvu ekonomsku politiku, brinu za sudbinu naših javnih finansija, iako vrlo dobro znaju da moramo da vratimo dugove, koji nastali trošenjem bez vizije, samo da se servisiraju redovne obaveze. Mi se, dakle, zadužujemo da vraćamo te dugove i kako bi realizovali kapitalne projekte, koji će unaprijediti našu ekonomiju.

Da objasnim, zbog građana, tokom mandata 44. Vlade, ukupne obaveze po osnovu otplate duga iznose 3,2 milijarde eura, uključujući i oko 600 miliona eura kamate. To su dugovi nastali od 2014. počev sa kineskim kreditom za auto-put do 2020.

Poštovana poslanice Kaluđerović,

Vjerujem da se možemo usaglasiti da Ministarstvo finansija na najbolji način artikuliše viziju parlamentarne većine i 44. Vlade tako što izuzetno odgovorno upravlja dugom kroz četiri ključna principa:

1) Finansiranje i refinansiranje pod povoljnijim uslovima

2) Diversifikacija izvora finansiranja

3) Razvoj domaćeg tržišta obveznica

4) Stabilizacija duga

Naš cilj je jasan – Crna Gora više nikada neće biti talac neodgovorne politike zaduživanja.

Uvažena poslanice,

Na kraju želim da istaknem da je od decembra 2020. godine do danas, ukupno vraćeno oko 2 milijarde eura starih dugova, a do kraja mandata 44. Vlade dospijeva još oko 2,4 milijarde eura.

S poštovanjem,

PREDSJEDNIK

mr Milojko Spajić